62021TJ0198_RES
Byla T‑198/21
Ancor Group GmbH
prieš
Europos Sąjungos intelektinės nuosavybės tarnybą
2022 m. vasario 23 d. Bendrojo Teismo (penktoji kolegija) sprendimas
„Europos Sąjungos prekių ženklas – Protesto procedūra – Žodinis Europos Sąjungos prekių ženklas CODE‑X – Ankstesni žodinis ir vaizdinis prekių ženklai „Cody’s“ – Ankstesnis vaizdinis tarptautinis prekių ženklas „Cody’s“ – Santykinis atsisakymo registruoti pagrindas – Galimybės supainioti nebuvimas – Reglamento (ES) 2017/1001 8 straipsnio 1 dalies b punktas“
Europos Sąjungos prekių ženklas – Europos Sąjungos prekių ženklo sąvoka ir įgijimas – Santykiniai atsisakymo registruoti pagrindai – Ankstesnio tapataus arba panašaus prekių ženklo, įregistruoto tapačioms arba panašioms prekėms ar paslaugoms, savininko protestas – Galimybė supainioti su ankstesniu prekių ženklu – Žodinis prekių ženklas CODE‑X ir žodinis bei vaizdiniai prekių ženklai „Cody’s“
(Europos Parlamento ir Tarybos reglamento 2017/1001 8 straipsnio 1 dalies b punktas)
(žr. 36, 45, 53, 63, 65, 72–74 punktus)
Europos Sąjungos prekių ženklas – Europos Sąjungos prekių ženklo sąvoka ir įgijimas – Santykiniai atsisakymo registruoti pagrindai – Ankstesnio tapataus arba panašaus prekių ženklo, įregistruoto tapačioms arba panašioms prekėms ar paslaugoms, savininko protestas – Galimybė supainioti su ankstesniu prekių ženklu – Žymenų panašumo ar skirtumo elementų svertinis vertinimas – Atsižvelgimas į žymenims būdingus požymius arba prekių ar paslaugų prekybos sąlygas – Gėrimų sektorius
(Europos Parlamento ir Tarybos reglamento 2017/1001 8 straipsnio 1 dalies b punktas)
(žr. 57–62 punktus)
Santrauka
Ancor Group GmbH pateikė paraišką įregistruoti žodinį žymenį CODE-X kaip Europos Sąjungos prekių ženklą gėrimams. Cody’s Drinks International GmbH, remdamasi savo žodiniu ir vaizdiniu Vokietijos prekių ženklais „Cody’s“ bei Europos Sąjungoje galiojančia minėto vaizdinio prekių ženklo tarptautine registracija gėrimams, pareiškė protestą. Ji teigė, kad egzistuoja galimybė supainioti (
1
). Protestas buvo atmestas.
Europos Sąjungos intelektinės nuosavybės tarnybos apeliacinė taryba panaikino Protestų skyriaus sprendimą. Visapusiškai vertindama galimybę supainioti Apeliacinė taryba suteikė ypatingą reikšmę fonetiniam panašumo laipsniui ir padarė išvadą, kad egzistuoja galimybė suklaidinti atitinkamą visuomenę dėl visų nurodytų prekių ženklų.
Nagrinėdamas Ancor Group ieškinį Bendrasis Teismas panaikino Apeliacinės tarybos sprendimą dėl to, kad Apeliacinė taryba padarė klaidą konstatuodama, jog egzistuoja galimybė supainioti, ir pažymėjo, kad bet kuriuo atveju gėrimų srityje prekių ženklų fonetiniam suvokimui nereikia suteikti lemiamos reikšmės.
Bendrojo Teismo vertinimas
Bendrasis Teismas konstatavo, kad žymenys, dėl kurių kilo ginčas, yra tik nedaug arba vidutiniškai vizualiai panašūs, jų fonetinio panašumo laipsnis vidutinis, o konceptualiai jie skiriasi.
Dėl ypatingos reikšmės, kurią Apeliacinė taryba suteikė fonetinio panašumo laipsniui, Bendrasis Teismas priminė, kad visapusiškai vertinant galimybę supainioti, žymenų, dėl kurių kilo ginčas, vizualiems, fonetiniams ar konceptualiems aspektams suteikiama reikšmė gali skirtis atsižvelgiant į objektyvias prekių ženklo pateikimo rinkoje sąlygas. Vis dėlto šiame kontekste reikia remtis prekybos metodais, kurių įprasta tikėtis, kalbant apie nagrinėjamais prekių ženklais žymimas prekių kategorijas.
Bendrasis Teismas patikslino, kad, nors negalima atmesti galimybės, kad gali būti sudėtinga suvokti žymenų, dėl kurių kilo ginčas, fonetinius skirtumus itin triukšmingose vietose, kaip antai bare ar diskotekoje, kai jose lankosi didelis skaičius žmonių, vis dėlto tokia prielaida negali būti vienintelis tariamos galimybės supainioti žymenis, dėl kurių kilo ginčas, vertinimo pagrindas. Iš tikrųjų toks vertinimas būtinai turi būti atliekamas atsižvelgiant į tai, kaip atitinkama visuomenė jį suvokia įprastomis prekybos sąlygomis.
Bendrasis Teismas pripažino, kad tam tikrose bylose žymenų, dėl kurių kilo ginčas, fonetiniam panašumui buvo suteikta ypatinga reikšmė dėl to, kad nagrinėjamas prekes, priklausančias gėrimų, konkrečiai kalbant, alkoholinių gėrimų, sektoriui, galima užsisakyti žodžiu jų pavadinimą pamačius valgiaraštyje ar vyno sąraše. Tačiau jis pridūrė, kad iš jurisprudencijos taip pat matyti, jog nėra įrodymų, leidžiančių teigti, kad įprastai vartotojas gėrimus pirks užsisakydamas juos žodžiu bare ar sausakimšame ir triukšmingame restorane.
Be to, net jei barai ir restoranai yra svarbūs šios rūšies prekių pardavimo kanalai, neginčijama, jog vartotojas, prieš žodžiu užsakydamas prekes, šiose vietose gali vizualiai pastebėti nagrinėjamus prekių ženklus, būtent apžiūrinėdamas jam pateiktą butelį arba kitus informaciją pateikiančius objektus, pavyzdžiui, valgiaraštį ar gėrimų sąrašą. Be to, ir tai yra svarbiausia, barai ir restoranai nėra vieninteliai atitinkamų prekių pardavimo kanalai. Iš tikrųjų šios prekės taip pat parduodamos prekybos centruose ar kitose mažmeninės prekybos vietose, kur vartotojas pats pasirenka prekę, todėl iš esmės turi pasitikėti prekių ženklo, naudojamo ant šios prekės, vaizdu.
Vadinasi, nors tam tikrais atvejais lemiama reikšmė ir buvo suteikta fonetiniam gėrimų prekių ženklų atpažinimui, tokia išvada bet kuriuo atveju negalima vadovautis visada.
Šioje byloje nebuvo pateikta įrodymų, patvirtinančių, kad nagrinėjamos prekės įprastai užsakomos žodžiu. Atvirkščiai, jei atitinkama visuomenė tokias prekes žodžiu užsakys baruose ir restoranuose, paprastai tai ji padarys pamačiusi jų pavadinimą valgiaraštyje ar pasiūlymų sąraše, arba galės ištirti jai pateiktą prekę taip, kad vizualiai suvoktų prekių ženklą, prieš nurodydama, ką nori įsigyti.
Taigi Bendrasis Teismas nusprendė, kad nėra galimybės supainioti, panaikino Apeliacinės tarybos sprendimą ir, įgyvendindamas savo teisę pakeisti sprendimą, atmetė Cody’s Drinks International pateiktą protestą.
(
1
)	Kaip tai suprantama pagal 2017 m. birželio 14 d. Europos Parlamento ir Tarybos reglamento (ES) 2017/1001 dėl Europos Sąjungos prekių ženklo (OL L 154, 2017, p. 1) 8 straipsnio 1 dalies b punktą.